Rozhodnutie Rady
(z 22. decembra 1994)
týkajúce sa uzavretia dohôd v mene Európskeho spoločenstva, pokiaľ ide o záležitosti v rámci jeho kompetencie, ku ktorým sa dospelo na Uruguajskom kole multilaterálnych rokovaní (1986 - 1994)
(94/800/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej články 43, 54, 57, 66, 75, 84 odsek 2, 99, 100, 100a, 113 a 235 v súvislosti s druhým pododsekom článku 228 odsek 3,
so zreteľom na návrh Komisie,
so zreteľom na stanovisko Hospodárskeho a sociálneho výboru [1],
so zreteľom na súhlas Európskeho parlamentu [2],
keďže mnohostranné obchodné rokovania otvorené na základe GATT, podľa vyhlásenia ministrov prijatého v Punta del Este 20. septembra 1986, viedli k záverečnému aktu vyjadrujúcemu výsledky Uruguajského kola mnohostranných obchodných rokovaní;
keďže zástupcovia spoločenstva a členských štátov podpísali záverečný akt vyjadrujúci výsledky Uruguajského kola mnohostranných obchodných rokovaní a za predpokladu uzavretia dohody o zriadení Svetovej obchodnej organizácie v Marakéši 15. apríla 1994;
keďže recipročné koncesie a záväzky dohodnuté Komisiou v mene Európskeho spoločenstva a jeho členských štátov, ako je vyjadrené v mnohostranných dohodách v záverečnom akte, predstavujú celkove uspokojivý a vyrovnaný výsledok;
keďže množstvo recipročných koncesií a záväzkov dohodnutých Komisiou v mene Európskeho spoločenstva a jeho členských štátov a určitých krajín, ktoré sú stranou rokovaní, sú ďalej vysvetlené v osobitných trojstranných dohodách v prílohe 4 k dohode o zriadení Svetovej obchodnej organizácie;
keďže niektoré z týchto koncesií a záväzkov boli dohodnuté dvojstranne s Uruguajom vzhľadom na hovädzie mäso súčasne s Uruguajským kolom;
keďže príslušnosť spoločenstva na uzatváranie medzinárodných dohôd nevyplýva iba z výslovného udelenia zmluvou, ale môže tiež vyplývať z iných ustanovení zmluvy a z aktov prijatých podľa týchto ustanovení inštitúciami spoločenstva;
keďže tam, kde boli prijaté pravidlá spoločenstva s cieľom dosiahnutia cieľov zmluvy, členské štáty nesmú mimo rámca spoločných inštitúcií vstupovať do záväzkov, ktoré majú pravdepodobne vplyv na tieto pravidlá alebo menia ich rozsah;
keďže časť záväzkov obsiahnutých v dohode o zriadení Svetovej obchodnej organizácie vrátane príloh k tejto dohode, spadá do príslušnosti spoločenstva podľa článku 113 zmluvy; keďže okrem toho zostávajúca časť uvedených záväzkov určitým spôsobom ovplyvňuje pravidlá spoločenstva prijaté na základe článkov 43, 54, 57, 66, 75, 84 odsek 2, 99, 100, 100a a 235, a preto ich môže prijímať iba samotné spoločenstvo;
keďže najmä použitie článkov 100 a 235 zmluvy ako právne základy na toto rozhodnutie je opodstatnené do rozsahu, do ktorého zmluva zriaďujúca Svetovú obchodnú organizáciu vrátane jej príloh má vplyv na smernicu Rady 90/434/EHS z 23. júla 1990 o spoločnom systéme zdaňovania uplatniteľnom na fúzie, rozdelenia, prevody majetku a výmeny akcií týkajúce sa spoločností rôznych členských štátov [3], smernicu Rady 90/435/EHS z 23. júla 1990 o spoločnom systéme zdaňovania uplatniteľnom v prípade materských spoločností a dcérskych spoločností rôznych členských štátov [4], ktoré sú založené na článku 100 Zmluvy o ES a nariadenie Rady (ES) 40/94 z 20. decembra 1993 o obchodnej značke spoločenstva [5], ktoré je založené na článku 235 Zmluvy o ES;
keďže nebol prijatý žiaden akt v legislatíve spoločenstva na základe článku 73c Zmluvy o ES;
keďže dohoda o zriadení Svetovej obchodnej organizácie vrátane príloh sa pravdepodobne neuplatňuje na súdoch spoločenstva alebo členských štátov,
ROZHODLA TAKTO:
Článok 1
1. V mene Európskeho spoločenstva sa týmto prijímajú nasledovné mnohostranné dohody a akty, pokiaľ ide o tú ich časť, ktorá spadá do príslušnosti Európskeho spoločenstva:
- dohoda o zriadení Svetovej obchodnej organizácie a tiež dohody v prílohe 1, 2 a 3 k tejto dohode,
- ministerské rozhodnutia a vyhlásenia a dohoda o záväzku týkajúcom sa finančných služieb, ktorý je uvedený v záverečnom akte Uruguajského kola.
2. Znenia dohôd a aktov uvedených v tomto článku sú pripojené k tomuto rozhodnutiu.
3. Predseda Rady je týmto oprávnený menovať osobu splnomocnenú prijať opatrenie ustanovené v článku XIV dohody o zriadení Svetovej obchodnej organizácie s cieľom zaviazania Európskeho spoločenstva, pokiaľ ide o tú časť dohody, ktorá spadá do jeho príslušnosti.
Článok 2
1. Týmto sa schvaľujú v mene Európskeho spoločenstva trojstranné dohody v prílohe 4 k dohode o zriadení Svetovej obchodnej organizácie, pokiaľ ide o tú ich časť, ktorá spadá do príslušnosti Európskeho spoločenstva.
2. Znenia dohôd uvedených v tomto článku sú priložené k tomuto rozhodnutiu.
3. Predseda Rady je týmto oprávnený menovať osobu splnomocnenú prijímať opatrenia ustanovené dohodami uvedenými v tomto článku s cieľom zaviazania Európskeho spoločenstva, pokiaľ ide o tú časť týchto dohôd, ktorá spadá do jeho príslušnosti.
Článok 3
1. Týmto sa schvaľuje v mene Európskeho spoločenstva dohoda o hovädzom mäse uzavretá s Uruguajom.
2. Znenie uvedenej dohody je priložené k tomuto rozhodnutiu.
3. Predseda Rady je týmto oprávnený menovať osobu splnomocnenú podpísať túto dohodu s cieľom zaviazania Európskeho spoločenstva.
V Bruseli 22. decembra 1994